Man gevonnis vir moord op polisielid(Argieffoto: Unsplash) ŉ 30-jarige man is lewenslange tronkstraf opgelê vir die moord op ŉ polisiekonstabel in 2019. Mzuhleli Tshanda het Donderdag in die hooggeregshof in Kaapstad verskyn nadat hy in Oktober vanjaar skuldig bevind is aan konst. Songezo Khethiwe se moord. Hy staan tereg op altesaam nege aanklagte, waaronder moord en poging tot moord, en is op al die aanklagte skuldig bevind. Die hof het tydens sy verhoor gehoor dat lede van die Delft-polisiestasie in Julie 2019 in ŉ woongebied duskant Durbanville was toe hulle ŉ man en ŉ vrou in ŉ straat sien stap het. “Toe die beamptes hulle nader, het die man skote na die polisievoertuig afgevuur en in die proses vir Khethiwe geskiet. Hy het noodlottige skietwonde opgedoen,” sê Zinzi Hani, woordvoerder van die direktoraat vir prioriteitsmisdaadondersoeke (die Valke). “Nog ŉ konstabel is aan haar regterarm geskiet, terwyl die derde beampte ongedeerd van die voorval af gekom het.” Die beamptes se voertuig was deurtrek met gate en albei ruite aan die regterkant was gebreek. Verskeie leë patroondoppies is ook op die toneel agtergelaat nadat die verdagtes op die vlug geslaan het. Enkele minute ná die skietery het ander lede van dieselfde polisiestasie op ŉ onbekende man afgekom wat by die straat afgehardloop het. Hy het voor hul voertuig verbygehardloop met ŉ vuurwapen in sy hand. “Die beamptes het die man agternagesit wat tot ŉ skietgeveg tussen die verdagte en die tweede stel polisiebeamptes gelei het,” sê Hani. “Die betrokke beamptes het egter daarin geslaag om die verdagte te wond nadat hy versuim het om homself oor te gee.” Tshanda is in hegtenis geneem, waarna dit aan die lig gekom het dat hy oomblikke voor sy inhegtenisneming ŉ polisiekonstabel doodgeskiet het. Sy vuurwapen is later met behulp van ballistiese toetse verbind met die moord op Khethiwe en poging tot moord op sy kollegas. Tshanda is aangekla van moord, poging tot moord en die besit van ŉ ongelisensieerde vuurwapen. Volgens Hani het die regter hom lewenslange tronkstraf opgelê vir die moord op Khethiwe, 24 jaar vir twee aanklagte van poging tot moord, 40 jaar vir ŉ verdere vier aanklagte van poging tot moord, 12 jaar vir die besit van ŉ ongelisensieerde vuurwapen en vyf jaar vir die onwettige besit van ammunisie. “Die hof het beslis dat al die vonnisse gelyklopend uitgedien moet word.” Genl.maj. Mathipa Makgato, provinsiale hoof van die Valke, het die swaar straf verwelkom en die ondersoekers en vervolgingspan bedank vir hul pogings om dié straf te verseker.